พาณิชย์ ปล่อยขบวนคาราวานข้าวเหนียวบรรจุถุงล๊อตแรก 260,000 ถุง ช่วยเหลือประชาชนใน 60 จังงหวัด ลดความเดือดร้อน
พาณิชย์ ปล่อยขบวนคาราวานข้าวเหนียวบรรจุถุงล๊อตแรก 260,000 ถุง ช่วยเหลือประชาชนใน 60 จังงหวัด ลดความเดือดร้อน นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังการปล่อยขบวนรถคาราวานข้าวเหนียวบรรจุถุง ตามโครงการลดภาระค่าครองชีพผู้บริโภคข้าวเหนียว เพื่อกระจายในพื้นที่กรุงเทพฯและปริมณฑล ว่า เนื่องจากปัญหาภัยแล้งและน้ำท่วมส่งผลให้ราคาข้าวสารเหนียวปรับตัวสูงขึ้นจากปีที่ผ่านมาเป็นอย่างมาก เพื่อช่วยเหลือประชาชนผู้มีรายได้น้อยกระทรวงพาณิชย์ร่วมกับผู้ประกอบการข้าวถุงจัดทำข้าวเหนียวบรรจุถุงราคาพิเศษขึ้น เพื่อจำหน่ายให้ผู้บริโภคโดยจัดทำข้าวเหนียวบรรจุถุงขนาด 2 กิโลกรัม จำหน่ายในราคาถุงละ 70 บาท และขนาด 5 กิโลกรัม จำหน่ายในราคาถุงละ 160 บาท โดยมีเป้าหมายกระจายใน 60 จังหวัด คาดว่าจะสามารถเร่งกระจายให้กับผู้บริโภคได้อย่างทั่วถึงภายใน 2 สัปดาห์นี้ การผลิตข้าวเหนียวบรรจุถุงกระทรวงพาณิชย์ตั้งเป้าผลิตในจำนวน 3,000 ตัน เบื้องต้นผลิตออกมาล๊อตแรก 260,000 ถุง ปริมาณ 1,000 ตัน เพื่อจำหน่ายให้ประชาชนผ่านร้านธงฟ้าฯ และห้างโมเดิร์นเทรด ที่ใช้บัตรสวัสดิการแห่งรัฐ นอกจากนี้ ได้ประสานให้สำนักงานพาณิชย์ทุกจังหวัด ยกเว้นภาคใต้ ติดตามสถานการณ์ผลผลิตอย่างใกล้ชิด ภายหลังจากได้รับผลกระทบจากน้ำท่วมและภัยแล้งในหลายพื้นที่ สำหรับสถานการณ์ข้าวเหนียว ล่าสุดมีราคาข้าวเหนียวปรับสูงขึ้นจาก 9,500 บาทต่อตัน เพิ่มเป็น 17,000-18,000 บาทต่อตัน ขณะที่ ราคาข้าวสารเหนียวปรับราคาจากตันละ 19,000 บาท เป็นตันละ 40,000 บาทอย่างไรก็ตาม จะมีการประเมินสถานการณ์ความต้องการในการบริโภคของประชาชนอีกครั้ง โดยหากยังมีความต้องการอีกมาก ก็จะมีการผลิตเพิ่มเติม โดยมีปริมาณข้าวเหนียวรอการบรรจุอีกกว่า 2 พันตัน ซึ่งมั่นใจว่าจะเพียงพอกับการบริโภคก่อนที่ข้าวเหนียวฤดูกาลใหม่จะออกสู่ตลาด